Page:Ludus Coventriae (1841).djvu/237

 Phariseus. Goo thou beforn the wey to dresse,  We xal the ffolwe within short whyle; Iff that we may that quene dystresse,   I hope we xal Jhesu begyle. Scriba. Breke up the dore, and go we inne,  Sett to the shuldyr with alle thi myght; We xal hem take evyn in here synne,   Here owyn trespas shal them indite. Hic juvenis quidam extra currit indeploydo, calligis non ligatis, et braccas in manu tenens, et dicit accusator,

Accusator. Stow that harlot sum erthely wyght, That in advowtrye here is ffownde. Juvenis. ȝiff any man stow me this nyth, I xal hym ȝeve a dedly wownde. If any man my wey doth stoppe Or we departe, ded xal I be; I xal this daggare putt in his croppe, I xal hem kylle or he xal me.

Phariseus. Grett Goddys curse mut go with the, With suche a shrewe wylle I not melle. Juvenis. That same blyssynge I ȝyff ȝow thre, And qwhethe ȝow alle to the devyl of helle; In feyth I was so sore affrayd Of ȝone thre shrewys, the sothe to say, My breche be nott [ghett welle up teyd, I had such hast to renne away: Thei xal nevyr cacche me in suche affray, — I am fulle glad that I am gon. Adewe! adewe! a xx.^{ti} devyl way, And Goddys curse have ȝe everychon.

Scriba. Come forthe, thou stotte! com forthe, thou scowte! Come forthe, thou bysmare and brothel bolde!